**atracţie fatală**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

jumătatea oranj a inimii tale

se asortează perfect cu ciorapii negri

de mătase

ai visului meu

te simt alunecând

cu palma gândului pe poezia gleznei

îmi cuprinzi genunchii în căușul unui sărut

lung cât primăvara boreală

a poveștii noastre

secundele pulsează a eternitate

sub talpa piciorului stâng

aluna sânilor se rotunjeşte obraznică

prin satenul cămăşii

încercând să-i spargă pudoarea

nu-mi vorbi despre regrete

septembrie stă cu urechea lipită de geam

să-ți audă urletul

lupul meu singuratic

\*\*\*

privește femeie cum lunecă șarpele

sub pielea parfumată dintre două fantezii

mă înnebunesc sânii tăi rotunzi

tari ca fructele păcatului care m-au alungat din rai

nu regret edenul

tu ești paradisul regăsit

aș păcătui în fiecare clipă

să-mi fii veșnic pedeapsă

cât de roșii sunt astăzi poamele

răpciune te-mbie

s-accepți fructul oprit

să-i cânți lunii ca un lup singuratic

curtat de păcatul primordial

pentru tine m-aș transforma în om

trădându-mi nemurirea

liliana trif ioan grigoraș